Návrh

Ústavný zákon
z ......................,

ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov.

Národná rada Slovenskej republiky sa uzniesla na tomto ústavnom zákone :

Čl. I

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z, ústavného zákona č. 140/2004 Z. z.. a ústavného zákona č. 323/2004 Z. z. sa mení a dopĺňa takto :

1. Čl. 60 ods. 1 znie:
   „(1) Najvyšší kontrolný úrad Slovenskej republiky je nezávislý orgán kontroly hospodárenia s
a)   prostriedkami rozpočtov, ktoré podľa zákona schvaľuje Národná rada Slovenskej republiky alebo vláda,
b) majetkom, majetkovými právami, finančnými prostriedkami, záväzkami a pohľadávkami štátu, verejnoprávnych inštitúcií, Fondu národného majetku Slovenskej republiky, obcí, vyšších územných celkov, právnických osôb s majetkovou účasťou štátu, právnických osôb s majetkovou účasťou verejnoprávnych inštitúcií, právnických osôb s majetkovou účasťou Fondu národného majetku Slovenskej republiky, právnických osôb s majetkovou účasťou obcí, právnických osôb s majetkovou účasťou vyšších územných celkov, právnických osôb založených obcami alebo právnických osôb založených vyššími územnými celkami,
c) majetkom, majetkovými právami, finančnými prostriedkami a pohľadávkami, ktoré boli poskytnuté Slovenskej republike, právnickým osobám alebo fyzickým osobám v rámci rozvojových programov alebo z iných obdobných dôvodov zo zahraničia,
d) majetkom, majetkovými právami, finančnými prostriedkami, pohľadávkami a záväzkami, za ktoré Slovenská republika prevzala záruku,
e)  majetkom, majetkovými právami, finančnými prostriedkami, pohľadávkami a záväzkami právnických osôb vykonávajúcich činnosti vo verejnom záujme, ak tak ustanoví zákon.“.

2. V čl. 60 ods. 2 písmeno c) znie:
   „c) obce a vyššie územné celky, právnické osoby zriadené obcami alebo vyššími územnými celkami a na právnické osoby s majetkovou účasťou obcí alebo právnické osoby s majetkovou účasťou vyšších územných celkov.“.

3.  V čl. 78 odseky 3 a 4 znejú :
     „(3) Ak bol poslanec pristihnutý a zadržaný pri páchaní trestného činu, príslušný orgán je povinný to ihneď oznámiť predsedovi Národnej rady Slovenskej republiky a predsedovi mandátového a imunitného výboru Národnej rady Slovenskej republiky.
     (4) Poslanca nemožno vziať do väzby bez súhlasu mandátového a imunitného výboru Národnej rady Slovenskej republiky. Národná rada Slovenskej republiky musí dať následný súhlas so vzatím poslanca do väzby na svojej najbližšej ďalšej schôdzi. Ak Národná rada Slovenskej republiky následný súhlas so vzatím poslanca do väzby nedá, poslanec musí byť ihneď prepustený na slobodu.“.  

4. Čl. 79 sa vypúšťa.

5. V čl. 103 ods. 4 sa slová „člen Najvyššieho kontrolného úradu Slovenskej republiky“ nahrádzajú slovami „predseda a podpredseda Najvyššieho kontrolného úradu Slovenskej republiky“.

6.  Doterajší text čl. 126 sa označuje ako odsek 1 a dopĺňa sa odsekom 2, ktorý znie:
     „(2) Ústavný súd rozhoduje v sporných prípadoch o tom, či je daná kontrolná pôsobnosť Najvyššieho kontrolného úradu Slovenskej republiky.“.

7.   V čl. 130 ods. 1 sa za písmeno e) vkladá nové písmeno f), ktoré znie:
„f) Najvyšší kontrolný úrad Slovenskej republiky v prípade ustanovenom v čl. 126 ods. 2,“.

Doterajšie písmeno f) sa označuje ako písmeno g). 

8. V čl. 130 ods. 1 písmeno g) znie: 
   „g) každý, o koho práve sa má konať v prípadoch ustanovených v čl. 126 ods. 2, čl. 127
a 127a.“.

9.  Čl. 136 znie :
      „(1) Za rozhodovanie pri výkone funkcie nemožno sudcu ústavného súdu trestne stíhať, a to ani po zániku jeho funkcie.
       (2) Ak bol sudca ústavného súdu pristihnutý a zadržaný pri trestnom čine, príslušný orgán je povinný to ihneď oznámiť predsedovi ústavného súdu a ak ide o predsedu ústavného súdu oznámiť to podpredsedovi ústavného súdu. Sudcu ústavného súdu nemožno vziať do väzby bez súhlasu ústavného súdu.
       (3) Ústavný súd dáva súhlas na vzatie do väzby sudcu a generálneho prokurátora. Ústavný súd vykonáva disciplinárne konanie voči predsedovi Najvyššieho súdu Slovenskej republiky, podpredsedovi Najvyššieho súdu Slovenskej republiky a generálnemu prokurátorovi.“.

Čl. II

Tento ústavný zákon nadobúda účinnosť 1. novembra 2004.